MT Il-Ġurnal Uffiċjali tal-Unjoni Ewropea C 147/4

Notifika ta’ bidu ta’ reviżjoni interim parzjali tal-miżuri anti-dumping u kompensatorji applikabbli għall-importazzjonijiet ta’ moduli fotovoltajċi tas-siliċju kristallin u komponenti ewlenin (jiġifieri ċelloli) li joriġinaw jew huma kkonsenjati mir-Repubblika Popolari taċ-Ċina

(2015/C 147/03)

Il-Kummissjoni Ewropea (“il-Kummissjoni”) irċeviet talba għal reviżjoni interim parzjali skont l-Artikolu 11(3) tar-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament anti-dumping bażiku”) u skont l-Artikolu 19(3) tar-Regolament tal-Kunsill (KE) Nru 597/2009 tal-11 ta’ Ġunju 2009 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea (2) (“ir-Regolament bażiku ta’ kontra s-sussidji”).

1. Talba għal reviżjoni

It-talba għal reviżjoni saret minn EU ProSun (“l-applikant”), għaqda ta’ produtturi tal-UE tal-moduli fotovoltajċi tas-siliċju kristallin u komponenti ewlenin. It-talba hija limitata fl-ambitu tagħha għall-punt ta’ riferiment użat bħala referenza għall-mekkaniżmu ta’ adattament tal-prezz stabbilit fl-impenn fis-seħħ imsemmi fit-Taqsima 3 ta’ hawn taħt.

2. Il-prodott kopert mill-impenn fis-seħħ

Il-prodott kopert mill-impenn fis-seħħ huwa moduli fotovoltajċi tas-siliċju kristallin, u komponenti ewlenin (jiġifieri ċelloli) li joriġinaw jew jiġu kkonsenjati mir-Repubblika Popolari taċ-Ċina, sakemm ma jkunux fit-tranżitu fis-sens tal-Artikolu V GATT, li bħalissa jaqgħu fil-kodiċijiet NM ex 8541 40 90 (kodiċijiet TARIC 8541409021, 8541409029, 8541409031 u 8541409039) (“il-prodott kopert”).

3. Il-miżuri fis-seħħ

Il-miżuri fis-seħħ bħalissa huma dazju anti-dumping definittiv impost mir-Regolament tal-Kunsill (UE) Nru 1238/2013 (3), u dazju kumpensatorju definittiv impost mir-Regolament tal-Kunsill (UE) Nru 1239/2013 (4).

Il-Kummissjoni aċċettat impenn offrut mill-Kamra tal-Kummerċ taċ-Ċina għall-Importazzjoni u l-Esportazzjoni ta’ Makkinarju u Prodotti Elettroniċi (“CCCME”) u grupp ta’ produtturi esportaturi (“il-partijiet ikkonċernati”) fil-proċediment anti-dumping dwar l-importazzjonijiet ta’ moduli fotovoltajċi tas-siliċju kristallin u komponenti ewlenin (jiġifieri ċelloli) li joriġinaw jew li huma kkonsenjati mir-Repubblika Popolari taċ-Ċina fit-2 ta’ Awwissu 2013 permezz tad-Deċiżjoni 2013/423/UE (5).

Fl-4 ta’ Diċembru 2013, il-Kummissjoni kkonfermat l-aċċettazzjoni ta’ impenn offrut b’rabta mal-proċedimenti anti-dumping u kontra s-sussidji li jikkonċernaw l-importazzjonijiet ta’ moduli fotovoltajċi tas-siliċju kristallin u l-komponenti ewlenin (jiġifieri ċ-ċelloli) li joriġinaw jew jiġu kkonsenjati mir-Repubblika Popolari taċ-Ċina għall-perjodu ta’ applikazzjoni ta’ miżuri definittivi, bid-Deċiżjoni ta’ Implimentazzjoni 2013/707/UE (6).

It-termini tal-implimentazzjoni tal-impenn imsemmija fid-Deċiżjoni ta’ Implimentazzjoni 2013/707/UE ġew imbagħad iċċarati fid-Deċiżjoni ta’ Implimentazzjoni 2014/657/UE (7).

Skont l-impenn fuq il-prezz aċċettat mill-Kummissjoni, il-prezz minimu tal-importazzjoni tal-prodott kopert jiġi aġġustat kull trimestru b’referenza għall-prezzijiet spot internazzjonali tal-moduli fotovoltajċi tas-siliċju kristallin inklużi l-prezzijiet Ċiniżi kif irrapportat mill-bażi ta’ dejta Bloomberg (“il-punt ta’ riferiment eżistenti”). L-impenn jiddikjara li jistgħu jintużaw prezzijiet spot li jeskludu l-prezzijiet Ċiniżi bħala punt ta’ riferiment, jekk ikunu disponibbli mill-bażi ta’ dejta Bloomberg. Il-bażi ta’ dejta Bloomberg fiha sensiela ta’ prezzijiet li jeskludu l-prezzijiet Ċiniżi u li d-dejta storika hija disponibbli għalihom. Għalhekk, ikun teknikament possibbli li jintużaw il-prezzijiet spot li jeskludu l-prezzijiet Ċiniżi, suġġetti għall-proċeduri xierqa, kif irrapportati fil-bażi ta’ dejta Bloomberg, bħala punt ta’ riferiment.

4. Raġunijiet għar-reviżjoni

L-applikant ipprovda l-evidenza suffiċjenti segwenti li ċ-ċirkostanzi li abbażi tagħhom kien aċċettat il-punt ta’ riferiment eżistenti nbidlu u li dawn il-bidliet huma ta’ natura dewwiema:

— L-għadd ta’ kumpaniji mir-Repubblika Popolari taċ-Ċina li rrapportaw dejta li trid tkun inkluża fil-punt ta’ riferiment eżistenti żdiedet b’mod sinifikattiv mill-aċċettazzjoni tal-impenn ‘l hawn, u partikolarment mill-bidu tal-2014 ‘il quddiem,

— Minħabba f’hekk, il-ponderazzjoni tal-kumpaniji mir-Repubblika Popolari taċ-Ċina fil-punt ta’ riferiment eżistenti żdied u kellu effett sinifikattiv fuq l-evoluzzjoni tal-punt ta’ riferiment,

— Barra minn hekk, il-prezzijiet rrapportati minn dawn il-kumpaniji kienu storikament iktar baxxi mill-prezzijiet irrapportati mill-kumpaniji l-oħrajn.

Dawn l-iżviluppi kollha jidhru li huma ta’ natura dewwiema u b’hekk jissostanzjaw il-bżonn ta’ reviżjoni għall-użu tal-punt ta’ riferiment eżistenti.

L-evidenza suffiċjenti mibgħuta mill-applikant tissuġġerixxi li l-punt ta’ riferiment eżistenti ma għadux rappreżentattiv tal-iżvilupp tal-prezzijiet tal-moduli fotovoltajċi tas-siliċju kristallin. Jekk ir-reviżjoni interim tikkonferma dan, il-punt ta’ riferiment eżistenti ma jibqax jissodisfa l-għan tiegħu kif stabbilit fid-Deċiżjonijiet tal-Kummissjoni li jaċċettaw, jikkonfermaw l-aċċettazzjoni u jiċċaraw l-impenn.

Għalhekk, il-Kummissjoni se tinvestiga jekk il-punt ta’ riferiment eżistenti għadux rappreżentattiv tal-iżvilupp tal-prezzijiet tal-moduli fotovoltajċi tas-siliċju kristallin.

5. Proċedura

Wara li infurmat lill-Istati Membri, il-Kummissjoni ddeterminat li hemm biżżejjed evidenza li tiġġustifika l-ftuħ ta’ reviżjoni interim limitata għall-punt ta’ riferiment użat bħala referenza għall-mekkaniżmu ta’ adattament tal-prezzijiet u b’hekk qed tiftaħ reviżjoni skont l-Artikolu 11(3) tar-Regolament anti-dumping bażiku u l-Artikolu 19(2) tar-Regolament bażiku ta’ kontra s-sussidji.

Il-Gvern tar-Repubblika Popolari taċ-Ċina ġie mistieden għal konsultazzjonijiet li jippreċedu l-ftuħ skont ir-Regolament bażiku ta’ kontra s-sussidji.

Il-Kummissjoni se tiftaħ konsultazzjonijiet mal-partijiet ikkonċernati skont il-proċeduri ta’ impenn, peress li din ir-reviżjoni tikkonċerna l-implimentazzjoni tal-impenn tagħhom.

5.1 Kwestjonarji

Biex tkun tista’ tikseb it-tagħrif li tqis neċessarju għall-investigazzjoni tagħha, il-Kummissjoni se tibgħat kwestjonarju lil Bloomberg. Din l-informazzjoni u l-evidenza ta’ sostenn għandhom jaslu għand il-Kummissjoni fi żmien 37 jum minn meta jintbagħat il-kwestjonarju, sakemm ma jkunx speċifikat mod ieħor.

Il-Kummissjoni tistieden ukoll lil kull min irrapporta prezzijiet ta’ moduli fotovoltajċi tas-siliċju kristallin, irrispettivament mill-oriġini, lil Bloomberg, biex jippreżentaw ruħhom; biex jipprovdu lill-Kummissjoni s-sottomissjonijiet tagħhom lil Bloomberg; u biex isemmgħu leħinhom fir-rigward tar-reviżjoni. Sakemm ma jkunx speċifikat mod ieħor, huma għandhom jibagħtu informazzjoni u jipprovdu evidenza ta’ sostenn billi jikkuntattjaw lill-Kummissjoni fi żmien 37 jum mill-pubblikazzjoni ta’ din in-Notifika f’Il-Ġurnal Uffiċjali tal-Unjoni Ewropea. Il-Kummissjoni tista’ titlob informazzjoni addizzjonali u/jew tivverifika l-informazzjoni rċevuta matul l-investigazzjoni.

Matul l-investigazzjoni l-Kummissjoni tista’ titlob ukoll informazzjoni minn sorsi oħrajn li tidher li tkun meħtieġa għall-finijiet tal-investigazzjoni tar-reviżjoni.

5.2. Sottomissjonijiet oħrajn bil-miktub

Bla ħsara għad-dispożizzjonijiet ta’ din in-Notifika, il-partijiet interessati kollha huma b’dan mistiedna jsemmgħu leħinhom, jippreżentaw l-informazzjoni u jipprovdu evidenza ta’ sostenn. Sakemm ma jkunx speċifikat mod ieħor, din l-informazzjoni u l-evidenza ta’ sostenn iridu jaslu għand il-Kummissjoni fi żmien 37 jum mid-data tal-pubblikazzjoni ta’ din in-Notifika f’Il-Ġurnal Uffiċjali tal-Unjoni Ewropea.

5.3. Possibbiltà ta’ smigħ mis-servizzi ta’ investigazzjoni tal-Kummissjoni

Il-partijiet interessati kollha jistgħu jitolbu li jinstemgħu mis-servizzi ta’ investigazzjoni tal-Kummissjoni. Kull talba għal smigħ trid issir bil-miktub u trid tispeċifika r-raġunijiet għat-talba. Għas-seduti dwar kwistjonijiet li għandhom x’jaqsmu mal-fażi inizjali tal-investigazzjoni t-talba trid tiġi ppreżentata fi żmien 15-il jum mill-pubblikazzjoni ta’ din in-Notifika f’Il-Ġurnal Uffiċjali tal-Unjoni Ewropea. Wara dan, talba għal smigħ trid titressaq fil-limitu tal-iskadenzi speċifiċi stabbiliti mill-Kummissjoni fil-komunikazzjoni tagħha mal-partijiet.

5.4. Istruzzjonijiet għas-sottomissjonijiet bil-miktub u biex jintbagħtu l-kwestjonarji mimlija u l-korrispondenza

L-informazzjoni mibgħuta lill-Kummissjoni għall-fini tal-investigazzjonijiet għad-difiża tal-kummerċ hija ħielsa mid-drittijiet tal-awtur.

Qabel ma jibagħtu informazzjoni u/jew dejta lill-Kummissjoni li tkun suġġetta għad-drittijiet tal-awtur ta’ parti terza, il-partijiet iridu jitolbu permess speċifiku lid-detentur tad-drittijiet tal-awtur biex jippermetti b’mod espliċitu:

(a) lill-Kummissjoni tuża l-informazzjoni u d-dejta għall-fini ta’ dan il-proċediment ta’ difiża tal-kummerċ, u

(b) li jipprovdi l-informazzjoni u/jew dejta lill-partijiet interessati f’din l-investigazzjoni f’forma li tippermettilhom jeżerċitaw id-dritt tagħhom tad-difiża.

Is-sottomissjonijiet kollha bil-miktub, inkluża l-informazzjoni mitluba f’din in-Notifika, il-kwestjonarji mimlija u l-korrispondenza li jintalab trattament kunfidenzjali għaliha jkunu mmarkati bħala “Ristrett” (8).

Kull min jipprovdi informazzjoni “Ristrett(a)” huwa mitlub jipprovdi taqsiriet mhux kunfidenzjali tagħha skont l-Artikolu 19(2) tar-Regolament anti-dumping bażiku u l-Artikolu 29(2) tar-Regolament bażiku kontra s-sussidji, li jkunu mmarkati bil-kliem “Għall-ispezzjoni mill-partijiet interessati”. Dawn it-taqsiriet iridu jkunu ddettaljati biżżejjed biex is-sustanza tal-informazzjoni mressqa b’mod kunfidenzjali tinftiehem b’mod raġonevoli. Jekk persuna li tippreżenta informazzjoni kunfidenzjali ma tipprovdix taqsira mhux kunfidenzjali tagħha fil-format u tal-kwalità mitluba, din l-informazzjoni tista’ tiġi injorata.

Is-sottomissjonijiet u t-talbiet kollha jridu jintbagħtu permezz tal-posta elettronika inklużi dokumenti ta’ prokuri u ta’ ċertifikazzjoni skenjati, bl-eċċezzjoni ta’ tweġibiet voluminużi li jiġu ppreżentati fuq CD-ROM jew DVD bl-idejn jew permezz tal-posta rreġistrata.

L-użu ta’ posta elettronika jimplika qbil mar-regoli applikabbli għas-sottomissjonijiet elettroniċi li jinsabu fid-dokument “CORRESPONDENCE WITH THE EUROPEAN COMMISSION IN TRADE DEFENCE CASES” ippubblikat fuq is-sit elettroniku tad-Direttorat Ġenerali għall-Kummerċ: http://trade.ec.europa.eu/doclib/docs/2011/june/tradoc_148003.pdf

Meta tibgħat informazzjoni trid tindika ismek, l-indirizz, in-numru tat-telefown u indirizz tal-posta elettronika validu tiegħek u trid tiżgura li l-indirizz elettroniku pprovdut ikun indirizz elettroniku tan-negozju uffiċjali li jiffunzjona u li jiġi kkonsultat kuljum. Ladarba jiġu pprovduti d-dettalji ta’ kuntatt, il-Kummissjoni tikkomunika miegħek permezz tal-posta elettronika biss, sakemm ma titlobx espliċitament li tirċievi d-dokumenti kollha mill-Kummissjoni permezz ta’ mezz ieħor ta’ komunikazzjoni jew sakemm in-natura tad-dokument li għandu jintbagħat ma jkunx jeħtieġ l-użu ta’ posta rreġistrata.

Għal aktar regoli u informazzjoni dwar il-korrispondenza mal-Kummissjoni inklużi l-prinċipji li japplikaw għas-sottomissjonijiet bil-posta elettronika, għandek tikkonsulta l-istruzzjonijiet ta’ komunikazzjoni msemmija hawn fuq.

L-indirizz tal-Kummissjoni għall-korrispondenza:

European Commission Directorate-General for Trade Directorate H Uffiċċju: CHAR 04/039 1040 Bruxelles/Brussel BELGIQUE/BELGIË Posta elettronika: trade-ad-R615@ec.europa.eu

6. Nuqqas ta’ kooperazzjoni

Jekk xi ħadd jirrifjuta l-aċċess għall-informazzjoni meħtieġa jew ma jipprovdihiex fit-termini preskrittivi stipulati, jew ifixkel b’mod sinifikattiv l-investigazzjoni, is-sejbiet, sew jekk pożittivi kif ukoll jekk negattivi, ikunu jistgħu jsiru abbażi tal-fatti disponibbli.

7. L-Uffiċjal tas-Seduta

Il-partijiet interessati jistgħu jitolbu l-intervent tal-Uffiċjal tas-Seduta fi proċeduri kummerċjali. L-Uffiċjal tas-Seduti jagħmilha ta’ medjatur bejn il-partijiet interessati u s-servizzi investigattivi tal-Kummissjoni. L-Uffiċjal tas-Seduta jeżamina t-talbiet għal aċċess għall-fajl, it-tilwim dwar il-kunfidenzjalità tad-dokumenti, it-talbiet għal estensjoni tat-termini preskrittivi u t-talbiet minn partijiet terzi għal smigħ. L-Uffiċjal tas-Seduta jista’ jorganizza seduta ta’ smigħ ma’ parti interessata individwali u jagħmilha ta’ medjatur sabiex jiżgura li d-drittijiet tad-difiża tal-partijiet interessati jkunu qed jitħaddmu b’mod sħiħ.

It-talba għal seduta ta’ smigħ mal-Uffiċjal tas-Seduta għandha ssir bil-miktub u għandha tispeċifika r-raġunijiet għat-talba. Għal seduti dwar kwistjonijiet li jkollhom x’jaqsmu mal-fażi inizjali tal-investigazzjoni, it-talba trid tiġi ppreżentata fi żmien 15-il jum mill-pubblikazzjoni ta’ din in-Notifika f’Il-Ġurnal Uffiċjali tal-Unjoni Ewropea. Wara dan, it-talba għal smigħ trid titressaq fil-limiti ta’ żmien speċifiċi stabbiliti mill-Kummissjoni fil-komunikazzjoni tagħha mal-partijiet.

L-Uffiċjal tas-Seduta jagħti wkoll opportunitajiet biex isir smigħ li jinvolvi lill-partijiet u li jippermetti li jitressqu fehmiet differenti u kontroargumenti.

Aktar informazzjoni u dettalji ta’ kuntatt jinsabu fil-paġni elettroniċi tal-Uffiċjal tas-Seduta fis-sit elettroniku tad-DĠ Trade: http://ec.europa.eu/trade/trade-policy-and-you/contacts/hearing-officer/

8. Skeda tal-investigazzjoni

L-investigazzjoni tiġi konkluża fi żmien 15-il xahar mid-data tal-pubblikazzjoni ta’ din in-Notifika f’Il-Ġurnal Uffiċjali tal-Unjoni Ewropea, skont l-Artikolu 11(5) tar-Regolament anti-dumping bażiku u l-Artikolu 22(1) tar-Regolament bażiku kontra s-sussidji.

9. Ipproċessar ta’ dejta personali

Kull dejta personali miġbura f’din l-investigazzjoni tiġi ttrattata b’konformità mar-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-moviment liberu ta’ dik id-data (9).

(1) ĠU L 343, 22.12.2009, p. 51.

(2) ĠU L 188, 18.7.2009, p. 93.

(3) Ir-Regolament ta’ Implimentazzjoni tal-Kunsill (UE) Nru 1238/2013 tat-2 ta’ Diċembru 2013 li jimponi dazju antidumping definittiv u li jiġbor definittivament id-dazju provviżorju impost fuq l-importazzjonijiet ta’ moduli fotovoltajċi tas-siliċju kristallin u komponenti ewlenin (jiġifieri ċelloli) li joriġinaw fi jew li huma kkunsinjati mir-Repubblika Popolari taċ-Ċina (ĠU L 325, 5.12.2013, p. 1).

(4) Ir-Regolament ta’ Implimentazzjoni tal-Kunsill (UE) Nru 1239/2013 tat-2 ta’ Diċembru 2013 li jimponi dazju kumpensatorju definittiv fuq importazzjonijiet ta’ moduli fotovoltajċi tas-siliċju kristallin u komponenti ewlenin (jiġifieri ċelloli) li joriġinaw jew li huma kkunsinnati mir-Repubblika Popolari taċ-Ċina (ĠU L 325, 5.12.2013, p. 66).

(5) Id-Deċiżjoni tal-Kummissjoni 2013/423/UE tat-2 ta’ Awwissu 2013 li taċċetta impenn offrut b’rabta mal-proċediment antidumping li jikkonċerna l-importazzjonijiet ta’ moduli fotovoltajċi bis-silikon kristallin u l-komponenti ewlenin (jiġifieri ċ-ċelloli u l-wejfers) li joriġinaw jew jintbagħtu mir-Repubblika Popolari taċ-Ċina (ĠU L 209, 3.8.2013, p. 26).

(6) Id-Deċiżjoni ta’ Implimentazzjoni tal-Kummissjoni 2013/707/UE tal-4 ta’ Diċembru 2013 li tikkonferma l-aċċettazzjoni ta’ impenn offrut b’rabta mal-proċedimenti ta’ antidumping u antisussidji li jikkonċernaw l-importazzjonijiet ta’ moduli fotovoltajċi bis-silikon kristallin u l-komponenti ewlenin (jiġifieri ċ-ċelloli) li joriġinaw jew jintbagħtu mir-Repubblika Popolari taċ-Ċina għall-perjodu ta’ applikazzjoni ta’ miżuri definittivi (ĠU L 325, 5.12.2013, p. 214).

(7) Id-Deċiżjoni ta’ Implimentazzjoni tal-Kummissjoni 2014/657/UE tal-10 ta’ Settembru 2014 li taċċetta proposta minn grupp ta’ produtturi esportaturi flimkien mal-Kamra tal-Kummerċ taċ-Ċina għall-Importazzjoni u l-Esportazzjoni ta’ Makkinarju u Prodotti Elettroniċi għal kjarifiki rigward l-implimentazzjoni tal-impenn imsemmi fid-Deċiżjoni ta’ Implimentazjoni 2013/707/UE (ĠU L 270, 11.9.2014, p. 6).

(8) Dokument “Ristrett” huwa dokument meqjus kunfidenzjali skont l-Artikolu 19 tar-Regolament tal-Kunsill (KE) Nru 1225/2009 (ĠU L 343, 22.12.2009, p. 51) u l-Artikolu 6 tal-Ftehim tad-WTO dwar l-Implimentazzjoni tal-Artikolu VI tal-GATT 1994 (il-Ftehim Anti-Dumping). Dan huwa wkoll dokument protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (ĠU L 145, 31.5.2001, p. 43).

(9) ĠU L 8, 12.1.2001, p. 1.